**Veriff OÜ** on Eesti tehnoloogiaettevõte, mis pakub internetipõhise isikusamasuse tuvastamise teenust ning mille asutas 2015. aastal eestlane Kaarel Kotkas.

Veriff kaitseb ettevõtteid ja nende kliente identiteedipettuste ja -varguste eest. Isikusamasust tuvastatakse automaatselt tehisintellekti abil, analüüsides tuhandeid tehnoloogilisi ja käitumuslikke näitajaid. Kui klient mingil põhjusel automaatkontrolli ei läbi, siis tuvastavad isikusamasuse manuaalselt verifitseerijad. 2019. aasta lõpus suutis Veriff tuvastada rohkem kui 5500 dokumenditüüpi enam kui 190 riigist ning pakkus tuvastusprotsessi 34 keeles. Eksootilisematest keeltest on kaetud näiteks araabia, gruusia, jaapani, malai ja vietnami keel.[*viide?*]

Veriffi kliendid tegutsevad finants-, jagamismajanduse ja e-kaubanduse valdkonnas Berliinis, Londonis, New Yorgis, San Franciscos, Viinis ja teistes linnades. Juunis sõlmis Veriff koostöölepingu Berliini ühistranspordi ettevõttega BVG, kes käivitas unikaalse transpordiplatvormi Jelbi. Rakenduse kasutajad saavad ligipääsu kõigiks transporditoiminguteks ühe rakenduse kaudu. Veriffi teenus on vajalik kasutajate isikusamasuse ja juhiloa olemasolu tuvastamiseks.

2020. aastaks oli Veriff kaasanud 8,3 miljoni dollari (7,35 miljoni euro) ulatuses investeeringuid. Ettevõttesse on investeerinud Mosaic Ventures, Y Combinator, SV Angel, ACE & Company, LIFT99, Superangel, Taavet Hinrikus, Ashton Kutcher, Paul Buchheit, Elad Gil, Sten Tamkivi, Jaan Tallinn, Ragnar Sass, Gustaf Alstromer, Anu Harihara, endine LexisNexise tegevjuht Andrew Prozes ja paljud teised. 2020. aasta suvel kaasati veel 13,8 miljonit dollarit.

Veriffi peakontor asub Tallinnas, Eesti teine kontor asub Tartus. Novembris 2019 avas Veriff kontori ka Ameerika Ühendriikides New Yorgis. Kokku töötas Veriffis 2019. aasta lõpu seisuga enam kui 300 töötajat, kuid 2020. aasta keskpaigaks oli töötajate arv koroonakriisi tõttu langenud 230ni. Umbes 40% Veriffi töötajatest on välismaalased – Veriffis töötab rohkem kui 40 riigi kodanikke.[*viide?*]

2018. aasta kevadel nimetas Nordic Business Report Veriffi asutaja Kaarel Kotkase Põhja-Euroopa 25 mõjukaima noorettevõtja seas[*viide?*]. 2020. aasta märtsis valiti Veriffi looja Kaarel Kotkas EY aasta ettevõtjaks.

Ajalugu
-------

Idee Veriffi tekkeks tekkis Kaarel Kotkasel juba Tallinna Reaalkoolis, kui ta aitas TransferWise'il testida nende isikute verifitseerimise süsteeme. Kaarel Kotkas registreeris ettevõtte 2015. aasta oktoobris. 

2016. aastal liitus Veriffi meeskonnaga kaasasutaja Janer Gorohhov (sündinud 5. jaanuaril 1992). Veriffi toode toodi turule juunis 2016, kui Inbank ja Hansapost integreerisid Veriffi teenuse, et vähendada klientide taustakontrollidest tulenevaid äririske.[*viide?*]

2018. aastal osales Veriff Y Combinatori kiirendiprogrammi kevadisel hooajal, kus ettevõte sai pakkumisi rohkem kui 200 investorilt. 2018. aastal valisid Eesti riskikapitalistid Veriffi aasta idufirmaks.

Viimase paari aasta jooksul on firma kasvanud kaheksaliikmelisest meeskonnast enam kui 300 inimeseni.

2019. aasta algul ostis Veriff seadmepõhistest andmetest lähtuvaid riske tuvastava küberturvalisuse ettevõtte BrowserID. BrowserID teenindab kliente nagu Ekspress Grupp, GoEuro, Heathmont, TransferWise ja 8bet. Veriff jätkas teenuse pakkumist neile klientidele samade kokkulepetele alusel[*viide?*].

Augustis 2019 alustas Veriff koostööd krüptovaluuta kauplemisplatvormiga Blockchain.com. Veriff kinnitab Blockchaini jaoks inimese identiteedi, kõrvutades dokumendist, videokõnest, seadmest ja võrgust talletatud andmeid[*viide?*].

2020. aastal alustas Veriffi teenuse kasutamist Coop Pank.

2022. aastal kaasas Veriff rahastuseks investoritelt 100 miljonit dollarit, tõstes firma väärtuse 1,3 miljardi peale. Sellega liigitus Veriff ükssarvikuks.

Viited
------

1. ↑  Kalev Aasmae An end to ID theft? This facial recognition is so smart even twins can't fool it ZDNet, 20. september 2016
2. ↑  "Veriff sisenes Berliini transpordimaailma". *Äripäev*. 13. juuni 2019.
3. 1 2 3  Martin Mets Eesti Aasta ettevõtja tiitli pälvis Veriffi juht Kaarel Kotkas Geenius, 13.03.2020
4. 1 2  Eesti idufirma sai investoritelt ligi 14 miljonit eurot Postimees, 01.07.2020 (vaadatud 31.07.2020)
5. ↑  "Eesti idufirma avab kontori New Yorgis". *Postimees*. 13. november 2019.
6. ↑  "Aasta ettevõtjaks valiti Veriffi looja Kaarel Kotkas" Postimees, 13. märts 2020, lk 8
7. ↑  "Üks Euroopa mõjukamaid noori juhte, 24-aastane Kaarel Kotkas: sektorile annab väärtust kotkapilk". Postimees, 31. oktoober 2018.
8. ↑  "Eesti riskikapitalistid valisid aasta idufirma". 4. jaanuar 2019.
9. ↑  "Estonian Start-Up of the Year Knows How to Win in Recruiting"[*alaline kõdulink*]. Videolind, 4. juuni 2019.
10. ↑  Screen reader support enabled. "Veriff lisas kasutajakogemuse parandamiseks 11 keelt". *IT uudised*. 5. november 2019. `{{netiviide}}`: kontrolli parameetri `|url=` väärtust (juhend)
11. ↑  "Veriff lõi käed maailma juhtiva krüptoettevõttega". *Delfi Ärileht*. 22. august 2019.
12. ↑  Coop Pank introduced a new person identification system Coop Pank, 04.03.2020 (pressiteade)
13. ↑  Carl-Robert Puhm (26.01.2022). "Veriff kaasab investoritelt 100 miljonit ja tõuseb miljardiettevõtteks". Vaadatud 28.01.2022.

Välislingid
-----------

* Koduleht